b'\n_START_ARTICLE_\nKammerr\xc3\xa5d\n_START_PARAGRAPH_\nKammerr\xc3\xa5d var oprindeligt en \xc3\xa6ldre dansk betegnelse for en embedsmand ved Statens finansv\xc3\xa6sen (jf. kameralvidenskab), men blev senere brugt som en \xc3\xa6restitel, som blev uddelt bredt i det danske samfund til personer, som havde gjort en fortjenstfuld indsats. Titlen er nu afskaffet._NEWLINE_If\xc3\xb8lge forordning om rangen af 14. oktober 1746 var kammerr\xc3\xa5der placeret i 7. klasse (af i alt ni) som nr. 2 og "virkelige" kammerr\xc3\xa5der i 6. klasse som nr. 2. En kammerr\xc3\xa5d skulle tituleres "vel\xc3\xa6dle og velbyrdige Herre", jf. "Titulaturer til Rangspersoner i alfabetisk Orden", i: C. Bartholin, Almindelig Brev- og Formularbog, bd. 1-2, K\xc3\xb8benhavn 1844, ktl. 933; bd. 1, s. 49-56._NEWLINE_I H.C. Andersens eventyr Portn\xc3\xb8glen skrevet i 1872, kan man bl.a. l\xc3\xa6se f\xc3\xb8lgende:_NEWLINE_"Hans Fader skubbede ham ind paa et Contor, hans Moder skubbede ham ind i \xc3\x86gtestanden, og hans Kone skubbede ham op til Kammerraad, men det Sidste sagde hun ikke, hun var en besindig, brav Kone, der taug paa rette Sted, talte og skubbede paa rette Sted."_NEWLINE_Mellempartiet blev sp\xc3\xb8gefuldt kaldet "kammerr\xc3\xa5dspartiet" pga. dets m\xc3\xa5lgruppe._NEWLINE_I H\xc3\xb8rsholm findes vejen Kammerr\xc3\xa5densvej.'